सबसे पहले खैरागढ़ के वार्ड 7 का रिजल्ट
सुबह ईवीएम खुलने के साथ ही पता चल जाएगा कि संगीत नगरी के मतदाताओं ने शहरी सत्ता की बागडोर किसे सौंपी है। सुबह साढ़े आठ बजे अध्यक्ष सहित पार्षद पद के अभ्यर्थियों की उपस्थिति में स्ट्रांग रूम से ईवीएम मशीन निकाली जाएगी। शुरुआती प्रक्रिया के बाद नौ बजे से मतगणना चालू होगी, आधे घंटे के भीतर स्थिति साफ हो जाएगी कि मतदाताओं ने किस पर भरोसा किया है, आधिकारिक पुष्टि दोपहर बाद होगी।
इसमें सबसे पहले वार्ड-7 का रिजल्ट मिलेगा। वहां 412 वोट पड़े हैं। वार्ड-11 का रिजल्ट आखिरी में आएगा। वहां 969 लोगों ने वोट डाले हैं। पॉलिटेक्निक कॉलेज में सेमेस्टर एग्जाम के चलते इस दफे मतगणना स्ट्रांग रूम से सटे दो कमरों में होगी, जहां दस-दस टेबलों में वार्ड वार गिनती होगी। निर्वाचन प्रक्रिया से जुड़े लोगों ने बताया कि सारी मशीनें एक साथ खुलेंगी, लेकिन कम और छोटे वार्ड की स्थिति पहले स्पष्ट होगी। मशीन खुलने के आधे घंटे के भीतर ही अध्यक्ष सहित वार्ड प्रत्याशियों के रिजल्ट को लेकर प्रारंभिक रुझान मिल जाएगा जबकि एक घंटे के भीतर पूरी स्थिति स्पष्ट हो जाएगी।
पुलिस की तगड़ी सुरक्षा
पॉलीटेक्निक कॉलेज परिसर के एक हिस्से को पूरी तरह से फेंसिंग कर बंद कर दिया गया है, भारी भीड़ की उपस्थिति की आशंका में बड़ी संख्या में पुलिस जवानों की तैनाती की गई है। गणना अभिकर्ताओं सहित प्रत्याशियों को परिचय पत्र आबंटित किया गया है, उसके आधार पर ही अंदर बाहर की अनुमति होगी।
छोटे कमरे, भीड़ ज्यादा
नौ अध्यक्ष सहित 61 पार्षद प्रत्याशियों के गणना अभिकर्ताओं और उनके स्वयं की उपस्थिति के चलते छोटे-छोटे कमरों में भीड़ को संभालना काफी मुश्किल होगा हालांकि गणना स्थल मे फेंसिंग की गई है। मतगणना से पहले एसडीएम व रिटर्निंग अधिकारी पीएस ध्रुव की उपस्थिति में मास्टर ट्रेनरों ने गणना मे लगे कर्मियों को पूरे दिन प्रशिक्षण दिया।
खैरागढ़। पालिटेक्निक कॉलेज में मतगणना के लिए की गई तैयारी।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva